**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2014. augusztus 27-én (szerdán) 15.00 órakor megtartott ülésén.

**Jelen vannak:** Eged István FIDESZ-KDNP polgármester

Boros Csaba FIDESZ-KDNP alpolgármester

Abelovszki Ildikó képviselő

Barta Gábor képviselő

Szántó Árpád képviselő

Tóth János képviselő

Varró Magdolna képviselő

**Meghívottak:** Dr. Varga Attila jegyző

Braun József pénzügyi oszt. vez.

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből mind a 7 fő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők ezt egyhangúlag elfogadtak.

**NAPIRENDI PONTOK**

1. Az állattartás helyi szabályairól szóló rendelet-tervezet megtárgyalása.

Előterjesztő: Dr. Varga Attila jegyző

1. Pétervására Város helyi választási bizottság tagjainak megállapítása.

Előterjesztő: Dr. Varga Attila jegyző

1. A pétervásárai Napköziotthonos Óvoda óvodapedagógusi állására érkezett pályázatok elbírálása.

Előterjesztő: Eged István polgármester

1. A területi együttműködést segítő programok kialakítása az önkormányzatoknál a konvergencia régiókban című, ÁROP-1.A.3.-2014 pályázat benyújtásának megtárgyalása.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

Az állattartás helyi szabályairól szóló rendelet-tervezet megtárgyalása.

**Dr. Varga Attila jegyző**

Jogszabályi változások miatt felül kell vizsgálni a rendeleteinket.

A hatályos rendelet csak sok módosítással felelne meg az új jogszabályoknak, ezért teljesen új rendeletet készített elő.

Kéri a testületet, hogy aki egyetért az új rendelet-tervezettel az fogadja azt el.

**Boros Csaba alpolgármester**

Régebben volt már szó Sály Sándor portájáról áradó bűzről és az ott található kutyákról.

Kérdezi, hogy történt-e ebben a dologban változás?

**Dr. Varga Attila jegyző**

Igen történt. Mikor kint volt az említett helyen pont akkor szállítottak el egy autó trágyát. Felhívta a tulajdonos figyelmét, hogy legalább még egy autóval szállítasson el.

Továbbá felhívta a figyelmet a híd alatt tartózkodó kutyák bezárására.

**Tóth János képviselő**

Áttanulmányozta a rendelet-tervezetet és véleménye szerint minden le van benne írva. Azt szeretné megtudni, hogy milyen szankciókat alkalmazhatnak a rendelet betartására.

**Dr. Varga Attila jegyző**

A Járási Hivatal Szabálysértési Hatóságánál, illetve a jegyzőnél is el lehet járni.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kéri, hogy aki egyetért az állattartás helyi szabályairól szóló rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzatának 20/2014. (VIII.28.) önkormányzati rendelete**

**az állattartás helyi szabályairól**

Pétervására Város Önkormányzat Képviselőtestülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében eljárva, az állatok védelméről és kíméletéről szóló 1998. évi XXVIII. (a továbbiakban: Ávt.) 49. § (6) bekezdésében meghatározott feladatkörében eljárva a következőket rendeli el:

**I. Fejezet**

**Általános rendelkezések**

**A rendelet célja és hatálya**

**1. §**

(1) A rendelet célja, hogy elősegítse az állattartáshoz fűződő lakossági érdekek érvényesülését, biztosítsa a közegészségügyi, állategészségügyi, állatvédelmi, építésügyi és környezetvédelmi hatósági előírások betartását, valamint azt, hogy az állattartás mások nyugalmát ne zavarja, biztonságát ne veszélyeztesse.

(2) A rendelet hatálya Pétervására Város közigazgatási területén folytatott állattartásra terjed ki. A rendeletben foglaltakat – a (3) bekezdésben meghatározottak kivételével – minden állattartó köteles betartani.

(3) A rendelet hatálya nem terjed ki a cirkusz, gyepmesteri telep, állatmenhely, állatforgalmi és feldolgozó telep, vágóhíd, állatkereskedés, valamint a fegyveres erők és rendészeti szervek állattartására és a nagy létszámú állattartó telepekre.

(4) Az állatok tartásának szabályaival összefüggő önkormányzati hatáskör gyakorlását Pétervására Város Önkormányzat Képviselőtestülete (a továbbiakban: Képviselőtestület) a polgármesterre ruházza át.

(5) Az állattartást korlátozni, illetve megtiltani az állatvédelemre, valamint az állattartásra vonatkozó szabályok megsértése miatt az állatok védelmével, valamint az állatok nyilvántartásával kapcsolatos egyes feladat- és hatásköreiről szóló 245/1998. (XII.31.) Korm. rendelet 7. § (1) bekezdése alapján a jegyző hatáskörébe tartozik.

(6) Az állattartásból eredő szomszédjogi viták esetén a jegyző a Polgári Törvénykönyvről szóló 2013. évi V. törvényben (a továbbiakban: Ptk.) meghatározott birtokvédelmi eljárás keretében jár el.

**Értelmező rendelkezések**

**2. §**

E rendelet értelmezése során:

1. Haszonállat: minden olyan állat, amelyet fogyasztásra, vagy haszonszerzés céljára tartanak, illetve tenyésztenek.

2. Kedvtelésből tartott állat: a kedvtelésből tartott állatok tartásáról és forgalmazásáról szóló 41/2010. (II.26.) Korm. rendelet 1. § (2) bekezdés a) pontja szerinti állat.

3. Állattartás: az a tevékenység, amely arra irányul, hogy biztosítsa az állat számára életkörülményeinek, fajtájának, korának, fizikai jellemzőinek megfelelő elhelyezését, táplálását, gondozását, nevelését, felügyeletét.

4. Állattartó: Az Ávt. 3. § 1. pontjában meghatározott természetes személy, jogi személy vagy jogi személyiséggel nem rendelkező gazdasági társaság, illetve szervezet.

5. Többlakásos ingatlan: legalább két önálló lakással rendelkező lakóépület.

**II. Fejezet**

**Az állattartás általános szabályai**

**3. §**

(1) Állat csak a közegészségügyi, állategészségügyi és állatvédelmi előírásoknak megfelelő körülmények között tartható.

(2) Minden állattartó köteles gondoskodni arról, hogy az állattartás következtében mások jogai és érdekei sérelmet ne szenvedjenek, különös tekintettel a zajterhelésre, a levegő és a talaj, a felszíni és felszín alatti vizek szennyezésére, valamint a káros rovarok és rágcsálók szaporodására.

(3) Az állatok elhelyezésére szolgáló létesítményeket – az állatvédelmi előírásoknak megfelelően - könnyen tisztítható, csúszás- és hézagmentes, a tartott állat fajának megfelelő burkolattal kell ellátni. Ezeket szükség szerint, de legalább hetente ki kell takarítani. Az állattartó köteles az építmény rendszeres fertőtlenítéséről, az ott található kártékony állatok irtásáról, a légytelenítésről folyamatosan gondoskodni.

(4) Az állattartás során keletkező trágya, hígtrágya és csurgalékvíz csak zárt rendszerű, jól zárható fedlappal ellátott, szivárgásmentes tárolóban gyűjthető. A trágyalé a kommunális csatornarendszerbe nem vezethető.

(5) Az almostrágya tárolása az ingatlan udvarán csak kiépített, elfolyás és szivárgásmentes átmeneti gyűjtőben megengedett. A csurgalékvíz elvezetése kizárólag zárt csatornarendszeren történhet.

(6) A keletkezett trágya kezeléséről, ártalmatlanításáról, elszállításáról – a környezet szennyezése nélkül – rendszeresen, szükség szerint, (május-október hónap közötti időszakban két hetente) gondoskodni kell.

(7) A trágyát tároló műtárgyak vízzárósági próbáját el kell végezni, a vízzárósági próbák eredményeit jegyzőkönyvben kell rögzíteni. Az állattartás során keletkező trágya és trágyalé elhelyezését mezőgazdasági hasznosítását úgy kell végezni, hogy a talaj, felszíni – felszín alatti vízszennyezést ne okozzon.

**4. §**

(1) Az elhullott állatok tetemének elszállításáról, ártalmatlanná tételéről az állattartó saját költségén – külön jogszabályban előírt módos – köteles gondoskodni.

(2) A város közterületén haszonállatok elhelyezése, legeltetése, szabadon engedése tilos. A város útjain állatokat csak megfelelő felügyelettel szabad hajtani. Az állatok által elhullajtott szennyeződést, trágyát, takarmányt a tulajdonos köteles összetakarítani, és elszállításáról haladéktalanul gondoskodni.

(3) Szálastakarmányt telekhatáron belül csak a tűzrendészeti szabályok betartásával lehet tárolni.

**Kedvtelésből tartott állatok tartási szabályai**

**5. §**

(1) A város egész területén a kedvtelésből tartott állatok száma kizárólag szaporulat esetében, és legfeljebb a szaporulat számával, a szaporulat 3 hónapos koráig haladhatja meg a jelen rendeletben meghatározott számot.

(2) A város területén kertes családi házaknál legfeljebb 3 db eb tartható, oly módon, hogy az állattartónak gondoskodni kell arról, hogy az ebek szükségtelen ugatással ne zavarják a szomszédos ingatlanok lakóinak nyugalmát.

(3) Az állattartó halála esetén az állatok elhelyezéséről (további gondozásáról) a mindenkori örökös köteles gondoskodni.

(4) A többlakásos lakóépületekben lévő lakásokban legfeljebb 1 db kutya és 2 db macska tartható és azok egyszeri szaporulata 3 hónapos korig, kivéve akkor, ha a társasház szervezeti és működési szabályzata, illetve házirendje, vagy a lakóingatlanok tulajdonosainak megállapodása eltérő szabályokat állapít meg a kedvtelésből tartott állatok tartásának tilalmára, illetve a tartható állatok számára vonatkozóan.

(5) Többlakásos lakóépület közös udvarán ebet csak az összes tulajdonostárs hozzájárulásával lehet tartani. Eb, macska erkélyen, loggián nem tartható.

(6) Ebet, macskát és más kedvtelésből tartott állatot többlakásos épületek közös használatú helyiségeiben, illetve közterületen tartani, etetni, szabadon engedni tilos.

(7) A kedvtelésből tartott állattartási helyének olyan méretűnek kell lennie, hogy az állat fajára jellemző mozgási igényét ki tudja elégíteni.

(8) Tilos tartani

- gerinces állatot kör alapú kalitkában vagy gömb alakú akváriumban,

- gerinces állat kifejlett egyedét 30 liternél kisebb űrtartalmú térben.

**Az ebtartás kiegészítő szabályai**

**6. §**

(1) Az állattartó köteles ebét az állatvédelmi, állat- és közegészségügyi, a szabálysértési, a veszélyes ebekre vonatkozó, továbbá a Ptk. szomszédjogra vonatkozó és az állattartó felelősségét szabályozó jogszabályok keretei között úgy tartani, hogy az eb a szomszédok nyugalmát ne zavarja, anyagi kárt ne okozzon, testi épséget és egészséget ne veszélyeztessen.

(2) Az állattartó köteles évente egyszer a 3 hónapnál idősebb ebet veszettség ellen – a felhíváson megjelölt helyben és időben – a hatósági állatorvossal beoltatni. Az erről kapott eb oltási igazolványt a legközelebbi eb oltásig megőrizni.

(3) Tilos bekerítetlen ingatlanon ebet szabadon tartani. Bekerített ingatlanon eb szabadon csak úgy tartható, hogy onnan az eb sem a szomszédos ingatlanra, sem a közterületre ne juthasson át, oda kinyúlni ne tudjon.

(4) Az állattartó köteles gondoskodni, hogy az eb közterületre felügyelet nélkül ne juthasson ki. Közterületen ebet csak pórázon szabad vezetni. Játszóterek területére ebet bevinni pórázon vezetve is tilos.

(5) Az állattartó köteles gondoskodni arról, hogy az eb közterületet ne szennyezze. Az eb által okozott szennyeződés azonnali eltávolításáról az állattartó köteles gondoskodni.

(6) A megkötött, vagy tartósan elzárt eb napi sétáltatásáról az állattartó köteles gondoskodni.

(7) Harapós, vagy támadó természetű ebet a nap minden szakában csak kiszabadulását, illetve elszabadulását biztonságosan megakadályozó módon szabad tartani, és a telek, ház (lakás) bejáratán harapós ebre utaló figyelmeztető táblát szembetűnő módon kell elhelyezni.

(8) Támadó, kiszámíthatatlan természetű ebeket közterületen szájkosárral kell ellátni. Az eb által okozott sérülésekért az állattartó tartozik felelősséggel.

(9) Közterületén az ebet csak pórázon lehet vezetni. Közterületen ebet csak olyan személy vezethet, aki az eb irányítására, kezelésére és féken tartására képes.

**7. §**

(1) Tilos tartani

- tartósan kistestű ebet 10 m2-nél, közepes testű ebet 15 m2-nél, nagytestű ebet 20 m2-nél kisebb területen,

- tartósan kikötve kistestű ebet 4 m-nél, közepes testű ebet 6 m-nél, nagytestű ebet 8 m-nél rövidebb eszközzel.

(2) Nem szabad bevinni –a vakvezető, mozgáskorlátozottakat segítő, rendőrségi és jelzőkutyák kivételével–az ebet :

a) vendégforgalmat lebonyolító nyilvános helyiségbe, élelmiszert árusító helyiségbe;

b) oktatási, egészségügyi, művelődési intézmények területére;

c) az ügyfélforgalmat lebonyolító közintézmények épületébe;

d) a piac területére;

e) játszótérre.

(3) Az eb tulajdonos köteles az ebet úgy tartani, hogy az eb

a) tartása lehetővé tegye annak természetes viselkedését, de egyúttal a környező lakóközösség kialakult élet- és szokásrendjét tartósan és szükségtelenül ne zavarja;

b) ne veszélyeztethesse más állatok - kivéve a ragadozó állatok táplálására szánt élő egyedek, - illetve az ember biztonságát;

c) közterületen sem más állatot, sem embert harapásával ne veszélyeztethessen.

**Gazdátlan és kóbor ebeknél követendő eljárások**

**8. §**

(1) A település belterületén felügyelet nélkül kóborló (gazdátlan) ebet a gyepmester befogja és elszállítja a gyepmesteri telepre, ahol az állatot 14 napig őrzi.

(2) Az így befogott ebet az állattartó a fenti időponton belül, az oltási igazolás bemutatásával, a tartási költségek megtérítése mellett kiválthatja. A gyepmester köteles a chip, vagy tetoválási szám alapján megkísérelni az eb tulajdonosát megkeresni. A fajtatisztának tűnő, tetoválási számmal vagy chippel ellátott eb esetén a gyepmester köteles bejelentést tenni a Magyar Ebtenyésztők Országos Egyesületénél is. A 14 napon túl ki nem váltott gazdátlan eb értékesíthető vagy elaltatható.

**Állatvédelmi, közegészségügyi szabályok.**

**9. §**

(1) Tilos az állatok kínzása, tartós nyugtalanítása, megfélemlítése, bántalmazása, szenvedtetése, elhagyása.

(2) Ha az állattartó nem képes, vagy nem kívánja az állatot tovább tartani, köteles annak megfelelő elhelyezéséről gondoskodni.

(3) Valamennyi állattartó az állatok tartásánál köteles az állategészségügyi és közegészség-ügyi szabályokat betartani.

(4) Baromfi tartása csak szabadtéri kifutóval engedélyezett. Zárt téri intenzív tartás tilos.

(5) Fertőzésveszély csökkentése, elhárítása érdekében állati hullát, valamint olyan anyagot, amely a környezet levegőjét szennyezi, élősdiek számára tápot nyújt, sem magán területen, sem közterületen elhelyezni, elhagyni nem szabad, az elhullást jelenteni köteles a hatósági állatorvosnak.

(6) Az állatot és az állattartási helyét az állat tartójának naponta legalább egy alkalommal ellenőrizni kell. Az állattartónak gondoskodnia kell arról, hogy az állatok tartási helyén a környezeti viszonyok megfeleljenek az állatok szükségleteinek, valamint hogy a tartási helyük úgy legyen kialakítva, hogy az ne okozhasson sérülést az állatoknak. Állandó fényben vagy állandó sötétségben, valamint állandó zajban állatot tartani nem szabad.

**Eljárási szabályok**

**10. §**

(1) E rendelet alkalmazása során a közigazgatási hatósági eljárás és szolgáltatás általános szabályairól szóló 2004. évi CXL. törvény szabályai az irányadóak.

(2) Az állatok tartására vonatkozó rendelkezések megszegése esetén, továbbá közérdekből az állattartást a rendeletben szabályozottakhoz képest is korlátozni lehet. A rendelkezések súlyos, vagy ismételt megszegése esetén az állattartás jogát meg lehet vonni.

**Záró rendelkezések**

**11. §**

(1) E rendelet kihirdetését követő napon lép hatályba.

(2) E rendelet hatálybalépésével egyidejűleg az állattartás szabályozásáról szóló 16/1999. (VIII.27.) Pétervására város Önkormányzatának rendelete hatályát veszti.

(3) Az állattartó az állattartást – ha azt e rendelet szerinti tiltott helyen vagy meg nem engedett módon, illetve mértékben folytatja – köteles e rendelet hatályba lépésétől számított 6 hónapon belül azt megszüntetni vagy az előírt módon- illetve előírt mértékben folytatni.

(4) Jelen rendeletben nem szabályozott kérdésekben az élelmiszerláncról és hatósági felügyeletéről szóló 2008. évi XLVI. törvény, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény, a kedvtelésből tartott állatok tartásáról és forgalmazásáról szóló 41/2010. (II.26.) Korm. rendelet, az Állat-egészségügyi Szabályzat kiadásáról szóló 41/1997. (V.28.) FM rendelet, a méhészetről szóló 15/1969. (XI.6.) MÉM rendelet, és az állatok védelméről és kíméletéről szóló 1998. évi XXVIII. törvény és végrehajtási rendeleteinek vonatkozó rendelkezései irányadóak.

**Eged István Dr. Varga Attila**

**polgármester jegyző**

**2./ Napirend**

Pétervására Város helyi választási bizottság tagjainak megállapítása.

**Dr. Varga Attila jegyző**

A Helyi Választási Bizottság tagjait, illetve a helyi nemzetiségi szavazókör Helyi Választási Bizottság tagjait kell megválasztani.

Az anyagot megkapták a képviselő-testület tagjai, kéri az esetleges módosítási javaslatokat.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kéri, hogy aki egyetért a Pétervására Város helyi választási bizottság tagjaival az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 105/2014. (VIII.27.) határozata**

Pétervására Város Önkormányzatának Képviselőtestülete a helyi választási iroda vezetőjének indítványára:

1. Pétervására Helyi Választási Bizottság tagjaivá:

Tóthné Utasi Ilona Pétervására, Orgona út 15.

Vargáné Szabó Angéla Pétervására, Táncsics út 57.

Lakatos Katalin Pétervására, Rákóczi út 13.

2. Pétervására 800. számú nemzetiségi szavazókör Helyi Választási Bizottság tagjaivá:

Sály Szabolcs Pétervására, Petőfi S. út 48.

Bódiné Bocsi Zsuzsanna Pétervására, Dózsa Gy. út 33.

Danyiné Horváth Erzsébet Pétervására, II. Rákóczi F. út 3.

Juhász Vivien Pétervására, Kossuth L. út 21.

Kovács Ivett Pétervására, Petőfi S. 68.

szám alatti lakosokat megválasztotta.

3. A Képviselőtestület felhívja a polgármestert, hogy a megválasztott bizottsági tagok eskütételéről gondoskodjon.

Határidő: azonnal

Felelős: jegyző, polgármester az eskü letételéért

**3./ Napirend**

A pétervásárai Napköziotthonos Óvoda óvodapedagógusi állására érkezett pályázatok elbírálása.

**Eged István FIDESZ-KDNP polgármester**

Mint az anyagban is szerepel két pályázat érkezett, 1 érvényes, és 1 érvénytelen.

Az érvényes pályázat egy pétervásárai fiatal hölgyé.

**Barta Gábor képviselő**

A szociális bizottság tárgyalta a beérkezett pályázatokat.

Javasolja elfogadásra az érvényes pályázatot.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még valakinek kérdése, véleménye?

Amennyiben nincs kéri, hogy aki egyetért a pétervásárai Napköziotthonos Óvoda óvodapedagógusi állására érkezett érvényes pályázat elfogadásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 106/2014. (VIII.27.) határozata**

1. Pétervására Város Önkormányzata a pétervásárai Napköziotthonos Óvoda (3250 Pétervására, Kossuth út 1.) szociális segítővé, Tóth Zsuzsanna 3250 Pétervására, II. Rákóczi F. út 11. szám alatti lakost megválasztotta.

2. A 6 órás közalkalmazotti jogviszony 2014. szeptember 1-től határozatlan időre szól.

3. Besorolás a közalkalmazottak jogállásáról szóló 1992. évi XXXIII. törvény alapján.

Határidő: azonnal

Felelős: Eged István polgármester,

Dobi Istvánné intézményvezető

**4./ Napirend**

A területi együttműködést segítő programok kialakítása az önkormányzatoknál a konvergencia régiókban című, ÁROP-1.A.3.-2014 pályázat benyújtásának megtárgyalása.

**Eged István FIDESZ-KDNP polgármester**

A pályázat célja olyan modell jellegű együttműködési programok támogatása, amelyek célja az egy járáshoz tartozó települések, helyi szereplők közötti területi együttműködések kialakítása és megerősítése a társadalmi felzárkóztatást elősegítő és a helyi esélyegyenlőségi programok végrehajtásához kapcsolódó – a járásszékhely települések által ellátott – koordinációs tevékenység megvalósításával.

**Dr. Varga Attila jegyző**

Elmondja, hogy a Türr István Kutató Intézet is felajánlotta a segítségét ezzel kapcsolatban.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e hozzászólás?

Amennyiben nincs kéri, hogy aki egyetért a területi együttműködést segítő programok kialakítása az önkormányzatoknál a konvergencia régiókban című, ÁROP-1.A.3.-2014 pályázat benyújtásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 107/2014. (VIII.27.) határozata**

1. Pétervására Város Önkormányzatának Képviselőtestülete (a továbbiakban: Képviselőtestület) a területi együttműködést segítő programok kialakítása az önkormányzatoknál a konvergencia régiókban című, ÁROP-1.A.3.-2014 pályázat benyújtásával kapcsolatos előterjesztést megtárgyalta és támogatja a területi együttműködést segítő programok kialakítása az önkormányzatoknál a konvergencia régiókban című pályázat benyújtását az ÁROP-1.A.3.-2014 számú pályázati kiírás alapján, maximum 22.000.000,- Ft összegű, 100% vissza nem térítendő mértékű támogatásra történő igény benyújtását. A pályázat megvalósítása önkormányzati önerőt nem igényel.

2. A Képviselőtestület felhatalmazza a Polgármestert a pályázat előkészítéséhez szükséges egyeztetések, tárgyalások lefolytatására, megbízási szerződés aláírására, valamint a benyújtáshoz előírt dokumentumok, nyilatkozatok aláírására.

3. A Képviselőtestület felhatalmazza a Polgármestert a pályázat kedvező bírálata esetén a támogatási szerződés aláírására.

Felelős: Eged István polgármester

Határidő: azonnal

**5./ Napirend**

Kérdések, interpellációk.

**Eged István FIDESZ-KDNP polgármester**

A program amiben Gerhárt Gábor idáig dolgozott augusztus 31-vel lezárul. De még lesz vele dolga ezért kérte, hogy foglakoztassunk még december 31-ig.

Kéri, hogy ezzel kapcsolatban a véleményeket, hozzászólásokat.

**Boros Csaba alpolgármester**

Támogatja a továbbfoglalkoztatását.

**Abelovszki Ildikó képviselő**

Támogatja, hogy foglalkoztassák még december 31-ig. Jó munkát végzett.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e hozzászólás?

Amennyiben nincs kéri, hogy aki egyetért azzal, hogy Gerhárt Gábort 2014. december 31-ig foglalkoztassák az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 108/2014. (VIII.27.) határozata**

1. Pétervására Város Önkormányzat Képviselő-testülete Gerhát Gábor (3300 Eger, Malomárok u. 18. III/9.) szám alatti lakos 2014. augusztus 31-ig szóló közalkalmazotti kinevezését - a pétervásárai Szántó Vezekényi István Művelődés Háza és Könyvtárba projekt menedzseri és szakmai vezetői feladatok ellátására - 2014. december 31-ig meghosszabbítja.

2. A közalkalmazott besorolása a közalkalmazottak jogállásáról szóló 1992. évi XXXIII. törvény szerint, valamint munkáltatói döntés alapján bruttó 266.431,-Ft.

Határidő: azonnal

Felelős: polgármester

**Eged István FIDESZ-KDNP polgármester**

Következő, amiről tárgyalnunk kell, a kiegészítő támogatás megigénylése.

El kellene indulni rajta.

**Braun József pénzügyi osztályvezető**

Szeptember 30-ig van a beadási határidő, javasolták, hogy szeptember 25-e körül adják le az anyagot a támogatás megigényléséhez.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kéri, hogy aki egyetért azzal, hogy induljanak a kiegészítő támogatás megigényléséért, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 109/2014. (VIII.27.) határozata**

A helyi önkormányzatok rendkívüli támogatására vonatkozó igény benyújtásáról

1.Pétervására Város Önkormányzat Képviselő-testülete (a továbbiakban: Képviselő-testület) a Magyarország 2014. évi központi költségvetéséről szóló 2013. évi CCXXX. törvény 4. számú melléklet IV. pontja alapján támogatási igényt nyújt be a helyi önkormányzatok rendkívüli támogatására.

2.A Képviselő-testület felhatalmazza a polgármestert és a jegyzőt a támogatási igény benyújtására.

Határidő: azonnal

Felelős: polgármester, jegyző

**Eged István FIDESZ-KDNP polgármester**

Az idén is lesz lovas nap/napok tartva, szeptember 13-14-e dátummal.

Az első nap egybe esik a térünneppel.

Az előző évekhez hasonlóan az önkormányzat ajánlaná fel a 200.000.- Ft-os díjat, illetve a mentőszolgálatot fizetné.

**Abelovszki Ildikó képviselő**

Így a tömeg megoszlik, mivel két helyen is lesznek programok.

A mentőszolgálat ide is kell majd a térünnepre.

**Barta Gábor képviselő**

Véleménye szerint ezt már hirdetnie kellene, hogy minél többen tudjanak majd róla.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kéri, hogy aki egyetért a lovas napok támogatásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 110/2014. (VIII.27.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy összesen 200.000 Ft-tal támogatja a Full-Metal Horse Lovas Sportegyesületet a Pétervásárán rendezendő díjugrató verseny megrendezésében, és a támogatásként nyújtott pénzt felajánlja a verseny fődíjaként.

2. A Képviselőtestület fedezi a díjugrató verseny mentőszolgálat általi biztosítását összesen 93.000 Ft értékben.

3. A szükséges összegeket a Képviselőtestület a felhalmozási keret terhére biztosítja.

Határidő: azonnal

Felelős: polgármester

**Eged István FIDESZ-KDNP polgármester**

Lábasi Erika kérelemmel fordult hozzám, hogy szeretné megszüntetni a gyermekgondozás céljából engedélyezett fizetés nélküli szabadságát. A gyermekgondozási díj igénybevétele mellett szeretne újra munkába állni.

Várja a véleményeket, hozzászólásokat.

**Braun József pénzügyi osztályvezető**

Sportfeladatok személyi bérénél kb. 300.000.- Ft-os emelést jelentene, ha újra munkába állna.

**Abelovszki Ildikó képviselő**

Ha vissza akar jönni akkor vissza kell venni. A sportcsarnokban takarított. Csak oda lehet visszavenni? Mert véleménye szerint máshol is takaríthatna mikor szükség van rá. Gondol itt arra, hogy ha az Egészségügyi Központban beteg a takarítónő, akkor ott dolgozna.

**Dr. Varga Attila jegyző**

Önkormányzatnál van státuszban. A munkaköri leírását kell módosítani.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kéri, hogy aki egyetért azzal, hogy Lábasi Erika kérelmét elfogadjuk az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 111/2014. (VIII.27.) határozata**

1. Pétervására Város Önkormányzatának Képviselőtestülete Lábasi Erika 3250 Pétervására, Hunyadi út 15. szám alatti lakos 32-5/2014./HUM számú fizetés nélküli szabadság megszakítására irányuló kérelmét megtárgyalta, és úgy dönt, hogy Lábasi Erika közalkalmazott munkavállalót kérelmének megfelelően, Pétervására Város Sportcsarnok létesítményébe – fizetés nélküli szabadságát megelőző - takarító munkakörébe visszahelyezi.

2. A közalkalmazotti jogviszony 8 órás 2014. október 1-től határozatlan időre szól.

3. Besorolás a közalkalmazottak jogállásáról szóló 1992. évi XXXIII. törvény alapján történik.

Határidő: azonnal

Felelős: Eged István polgármester,

**Eged István FIDESZ-KDNP polgármester**

Kaptunk egy levelet Fodor József Pétervására, Szabadság tér 19. szám alatti lakostól. Melyben kifogásolja, hogy nem lett az ingatlana előtti rész felújítva forráshiány miatt.

Kéri, hogy járuljunk hozzá az említett ingatlan előtti rész rendbetételéhez.

**Tóth János képviselő**

Szerinte nem fér bele a tér képébe, hogy ott kerthelyiség legyen.

**Varró Magdolna képviselő**

Ezért kell egyeztetni vele, hogy beleférjen a tér arculatába az ingatlan előtti rész rendbetétele.

**Eged István FIDESZ-KDNP polgármester**

A terveket egyeztetni kell.

**Varró Magdolna képviselő**

Az ötletet támogatni kell, azzal a kikötéssel, hogy a terveket véleményeztetnie kell a testülettel.

**Szántó Árpád képviselő**

Az Erdészet előtti részhez hasonlóan kellene megoldani azt a részt, hogy egységes legyen a kép.

**Dr. Varga Attila jegyző**

Megint tárgyaltak az ÉMÁSZ-szal a Főtér világításával kapcsolatban.

A bővítéshez szakhatósági engedélyekre vannak szükségek. Tervezés alatt áll a világítás.

Ennek van anyagi vonzata is ami kb. 270.000,-Ft-ot tesz ki.

**Eged István FIDESZ-KDNP polgármester**

A térvilágítást be kell kötni az ÉMÁSZ hálózatba.

Nagyon lassan haladnak a papír munkával, és a tervezéssel. Ez ügyben már jártak az igazgatónál is. Reméli, hogy minél hamarabb megoldódik ez a probléma.

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kéri, hogy aki egyetért a tér világításával kapcsolatos kiadással az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 112/2014. (VIII.27.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy megrendeli az ÉMÁSZ ZRt-től a Főtér hálózati bővítését összesen 212.400,-Ft+ÁFA, azaz összesen 269.748,-Ft értékben.

2. A Képviselőtestület a pénzt a felhalmozási kerete terhére biztosítja.

3. A Képviselőtestület felhatalmazza a polgármestert a szerződés aláírására.

Határidő: értelem szerint

Felelős polgármester

**Eged István FIDESZ-KDNP polgármester**

Tarnavölgye 2008 Bt. által benyújtott árajánlat az Egészségügyi Központnál elvégzendő munkákról kellene beszélnünk.

Nem kis összegről van szó.

**Varró Magdolna**

Nagyon nem szereti, hogy ha későn nyújtanak be ilyen dolgokat. Ezt előre meg kellett volna beszélni. Nem érti miért nem szóltak róla. De ha elvégezik a munkákat akkor azt ki kell fizetni.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, véleménye?

Amennyiben nincs kéri, hogy aki egyetért a benyújtott árajánlat alapján a vállalkozási szerződés megkötésével az kézfelemeléssel szavazzon.

A képviselőtestület **6 igen, 1 tartózkodott szavazattal** az alábbi határozatot hozta:

**Pétervására Város Önkormányzat képviselőtestületének 113/2014. (VIII.27.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy megrendeli a Tarnavölgye 2008 Építő és Szolgáltató Kft.-től az Egészségügyi Központnál (villámhárító, villámvédelmi berendezések cseréje, elektromos bojler beszerelése, épület körüli járdák elkészítése) felújítási és beruházási munkákat összesen 1.926.936,-Ft+ÁFA, azaz 2.447.209,-Ft értékben.

2. A Képviselőtestület az önkormányzatra jutó összeget a felhalmozási kerete terhére biztosítja.

3. A Képviselőtestület felhatalmazza a polgármestert a Kft.-vel kötendő szerződés aláírására.

Határidő: értelem szerint

Felelős polgármester

**Eged István FIDESZ-KDNP polgármester**

Következő dolog amiről beszélni szeretne az a közmunka iroda helyzete. Juhász Anita közmunkásként kezdett dolgozni, később lett köztisztviselő. Dombrádi Anita szintén közmunkásként kezdett dolgozni, és később lett köztisztviselő. Juhász Vivien közmunkásként dolgozik az irodában. Nagyon szorgalmas betanult rendesen. Mivel Dombrádi Anita hamarosan szülni fog, kéri hogy vegyék fel helyette. Juhász Vivient viszont csak munkatörvénykönyvesként tudnák felvenni.

**Braun József pénzügyi osztályvezető**

A városgazdálkodáshoz kellene felvenni. A bére még mindig nem lenne annyi, mint a Dombrádi Anitáé.

**Abelovszki Ildikó képviselő**

Mivel mindenkép kell oda valaki, akkor inkább már Őt vegyék fel hisz már betanult rendesen.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kéri, hogy aki egyetért azzal, hogy Juhász Vivient munkatörvénykönyvesként 2014. október 1-től alkalmazzák az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 114/2014. (VIII.27.) határozata**

1. Pétervására Város Önkormányzat Képviselőtestülete úgy dönt, hogy Juhász Vivien 3250 Pétervására, Kossuth L. út 21. szám alatti lakost, a közmunka irodába irodai adminisztrátor munkakörben 2014. október 1-től alkalmazza.

2. A munkaviszony 8 órás határozatlan idejű.

3. Besorolás a Munka Törvénykönyvről szóló 2012. évi II. törvény alapján, bruttó 183.000,-Ft. A dolgozó éves 200.000 Ft Cafetériában is részesül.

Határidő: azonnal

Felelős: Eged István polgármester

**Tóth János képviselő**

Szántó Árpád képviselő társával felülvizsgálták a KRESZ táblákat a város területén.

Van olyan tábla, melynek helyreállítását meg lehet oldani házilag is.

**Szántó Árpád képviselő**

Szívesen vállalja, hogy amit tud, megcsinál, ha kap hozzá segítséget.

**Tóth János képviselő**

Vannak táblák amiket pótolni kell. Ha jól tudja a táblák ára kb. 10.000.- Ft darabonként.

**Eged István FIDESZ-KDNP polgármester**

Konkrétan meg kell mondani, hogy milyen árban vannak a táblák és mennyi kell belőlük.

**Szántó Árpád képviselő**

Az a baj, hogy ha tábla hiánya miatt történik baleset, akkor gond lehet belőle.

**Abelovszki Ildikó képviselő**

Több ember nevében szól arról, hogy a volt COOP-nál a kereszteződés miatt képtelenség közlekedni, így hogy ott nincs járda. Az útszélén pedig életveszélyes a közlekedés.

Valami megoldást kellene keresni erre a gondra.

**Boros Csaba alpolgármester**

Igaza van a képviselő-társának.

A jobb oldali részen –a Családsegítő előtti részt is beleértve – a pályánál járdát kellene építeni.

**Varró Magdolna képviselő**

Janovicz Pékség előtt a buszmegálló állapota katasztrofális. A Közútnak tudja, hogy már lett szólva ez ügyben mégsem tettek semmit. Kéri, hogy újra hívják fel a figyelmüket erre. Addig még nem történik valami komoly baleset.

**Eged István FIDESZ-KDNP polgármester**

Beszélt már a Közút igazgatójával és ígéretet kapott arra, hogy augusztus végén vagy szeptember elején megoldják a buszmegállóban lévő problémát. Illetve megoldják a Rákóczi út rendbehozatalára is kapott ígéretet.

Ezzel szemben már most dolgoznak a Rákóczi úton. Reméli, hogy utána a buszmegálló következik.

**Barta Gábor képviselő**

Újra csak azt szeretné felvetni, hogy mi legyen a szeptemberi vásárral?

Ahhoz, hogy megrendezésre kerüljön mobil WC-t kell rendelni, illetve biztosítani kell a vizet is.

Kevés a kirakodó, mert kevés a vásárló is. Nincs értelme annak, hogy megrendezzék.

A piacon meg lehetne tartani a vásárt.

**Tóth János képviselő**

Ide más településekről is szoktak jönni vásárolni, ők hogy fognak erről tudomást szerezni.

**Barta Gábor képviselő**

Természetesen kitáblázzák a vásártéren, hogy a piacon kerül megrendezésre a vásár.

Az nincs is olyan messze a vásárlóknak, mint a vásártér.,

**Boros Csaba alpolgármester**

Hétfőn tankönyvosztás lesz. A tankönyvek árát akik igénylik azok hol kaphatják vissza. Nincs róla tájékoztatás.

**Barta Gábor képviselő**

A szociális bizottsági ülésen erről is volt szó. A tankönyvek árát befizető csekket a szociális irodán kell leadni. De erről tájékoztatva lett az iskola is.

**Varró Magdolna képviselő**

Tájékoztatás képen elmondja, hogy a másik orvosi rendelő felújításával is végeztek. Így Dr. Nagy Kálmán is visszaköltözhet a helyére hétfőn.

**Barta Gábor képviselő**

A városban többen jelezték felé, hogy örülnek a téren a rendőri jelenlétnek. De a legjobban annak örülnek, hogy többször találkoztak gyalogos rendőrökkel akik a város területén több helyen is jelen voltak.

**Eged István FIDESZ-KDNP polgármester**

Kérdezi, hogy van-e kérdés, hozzászólás? Amennyiben nincs **zárt ülést** rendel el.

**K.m.f.**

**Eged István Dr. Varga Attila**

polgármester jegyző

**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2014. augusztus 27-én megtartott zárt testületi ülésén.

**Jelen vannak:** mellékelt jelenléti ív szerint.

**NAPIRENDI PONT:**

1. Ifj. Váradi Attila ápolási díj ügye.

**Napirendek tárgyalása**

**1./ napirend**

Ifj. Váradi Attila ápolási díj ügye.

**Pétervására Város Önkormányzat képviselőtestületének 115/2014.( VIII.27.) határozata**

Az ügyre irányadó ügyintézési határidőben Pétervására Város Képviselő - testülete (a továbbiakban: Képviselő-testület) a közigazgatási hatósági eljárás és szolgáltatás általános szabályairól szóló 2004.évi CXL. törvény (a továbbiakban: Ket.) 107.§ (1) bekezdése alapján Ifj. Váradi Attila (sz: Eger, 1969.12.26. an: Lakatos Erzsébet, TAJ: 029 118 186, állampolgársága: magyar) 3250 Pétervására, Dózsa út 37/A. szám alatti lakos ápolási díj ügyében **fellebbezési eljárásában** meghozta az alábbi

**Határozatot.**

Pétervására Város Önkormányzatának Szociális, Művelődési és Oktatási Bizottsága (a továbbiakban: Bizottság) a 16/2014. (VIII.4.) számú, Ifj. Váradi Attila 3250 Pétervására, Dózsa út 37/A. szám alatti lakos ápolási díj ügyében hozott határozatát a Képviselő-testület

**Helybenhagyja.**

A határozat ellen közigazgatási úton további jogorvoslatnak helye nincs. A határozatot sérelmező fél a kézhezvételtől számított 30 napon belül keresetlevél benyújtásával, jogszabálysértésre hivatkozva kérheti a határozat bírósági felülvizsgálatát az Egri Közigazgatási és Munkaügyi Bíróságtól.

A fellebbezési eljárás költség és illetékmentes.

**I n d o k o l á s**

A BizottságIfj. Váradi Attila 3250 Dózsa út 37/A. szám alatti lakos ápolási díj megállapítása iránti kérelmét elutasította. A határozat ellen a fellebbezési határidőn belül Ifj. Váradi Attila fellebbezést nyújtott be.

Fellebbezésében előadta, hogy édesapja egészségi állapota folyamatos ápolást gondozást igényel, ezért szükség lenne a mindennapos segítségére. Munkát is szeretne vállalni, de csak távolabbi helyen tudnák alkalmazni, amit édesapja miatt nem tud elvállalni.

A Ket.104. § (3) bekezdése alapján a Képviselő-testület megvizsgálta a sérelmezett első fokú döntést.

A Ket.105.§ (1) bekezdése kimondja, hogy a másodfokon eljáró szerv a döntést helybenhagyja, megváltoztatja vagy megsemmisíti.

A szociális igazgatásról és szociális ellátásokról szóló 1993. évi III. törvény (továbbiakban: Sztv.) 43/B. § (1) bekezdés szerint „A települési önkormányzat képviselő-testülete – **az önkormányzat rendeletében meghatározott feltételek fennállása esetén** – méltányossági ápolási díjat állapíthat meg annak a hozzátartozónak, aki 18. életévét betöltött tartósan beteg személy gondozását végzi.”

A Pétervására Város Önkormányzat Képviselő-tesületének 12/2011. (IV.29.) önkormányzati rendelete a szociális igazgatásról és az egyes szociális ellátási formák szabályairól (továbbiakban: Ör.) 14. § (1) bekezdése alapján ápolási díjat állapít meg annak a hozzátartozónak,

* aki az Sztv. 43. §.- ában foglalt feltételeknek megfelel, és
* aki az ápolás előtt minimum 3 hónappal megelőzően az (1/a) bekezdésében meghatározott tevékenységet folytatott, és az ápolás miatt a keresőfoglalkozását nem tudja folytatni, valamint,
* a családban az egy főre jutó havi jövedelem nem haladja meg a nyugdíjminimum összegét (28.500 Ft), egyedülálló esetén annak 150%-át,

feltéve ha az ápolási díjat ezek megszüntetésétől számított 3 hónapon belül igényli a kérelmező.

(1/a) bekezdésben meghatározott ápolási díj megállapításához figyelembe vehető tevékenységek:

* jövedelemszerző tevékenység;
* álláskeresési támogatás;
* gyermekek gondozása címén folyósított ellátások időtartama;
* súlyos fogyatékos beteg ápolására tekintettel kapott korábbi ápolási díj időtartama.

Ifj. Váradi Attila 3250 Pétervására, Dózsa 37/a. szám alatti lakos **nyilatkozott,** hogy a kérelem benyújtását **megelőző 3 hónapban az (1/a) bekezdésben meghatározott**:

* **jövedelemszerző tevékenységet nem folytatott,**
* **álláskeresési támogatásban nem részesült,**
* **gyermekek gondozása címén folyósított ellátást nem kapott,**
* **súlyos fogyatékos beteg ápolására tekintettel ápolási díjban nem részesült.**

A fentieket figyelembe véve a Képviselő-testület megállapította, hogy a Bizottság által hozott I. fokú döntés megalapozott, ezért a Ket. 105.§ (1) bekezdése értelmében a Bizottság 16/2014.(VIII.4.) számú határozatot helybenhagyja.

A határozatot a Képviselő-testület a 107. §. (1) bekezdésében biztosított hatáskörében a Sztv. 43/B. § értelmében és Ör. 14. § (1) és (1/a) bekezdés alapján hozta meg. A fellebbezési lehetőséget a Ket. 98.§. (1) bekezdése, a fellebbezés benyújtásának a helyét a Ket.102.§. (1) bekezdése, a fellebbezés határidejét a Ket. 99.§ (1) bekezdése, az illeték és költségmentességet az Sztv. 16. §-a biztosítja.

Pétervására, 2014. augusztus 27.

**Eged István**

**polgármester**